As ’n kind seerkry
JY LEES NOU As ’n kind seerkry
As jy ‘n klein oorloggie wil veroorsaak, moet jy in die teenwoordigheid van ’n ma of ouma te kenne gee dat ’n ander baba die oulikste dingetjie in die wêreld is.
Want ons kyk na ons eie kinders met ’n heilige eensydigheid. Van die eerste kwêtjie is dit so - die mooiste baba in die ganse geskiedenis het sy opwagting gemaak, en bewaar die siel van die een wat dit ontken.
Wat ’n seën is hierdie instinktiewe eenogigheid - ’n vooraf bepaalde subjektiwiteit oor die waarde en wonder wat opgesluit is in ons eie kinders. En so hoort dit ook.
Om ’n kind te hê is om die grootste vreugde, maar ook die ergste pyn te beleef. Elke ouer het op die een of ander manier ’n verwonde hart. As jou kind seer het, het jy oneindig seerder. As jou kind se hart gebreek word, is joune aan flarde. Ons besit ’n stukkie ewigheid - in die pyn en die liefde van pa- en ma-wees.